Тоня Трайкова
Ще се стопим ли, сняг…

chitanka.info

Ще се стопим ли, сняг, ще се стопим ли,

когато от безсилие и болка

простене уязвимата ни същност.

А хлябът мре и мъртъвците голи

протягат вкочанените си пръсти

да го завият със саван от преспи.

Снежинките къде са, сняг, къде са?!

Не е било по-тягостно небето,

от край до край така не е висяло.

Дано да заискри и да просветне,

премрежено от шемет и от бяло,

защото ни очаква тежка зима.

Ще се стопим ли, сняг, ще се стопим ли…

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.